L’acord pressupostari del 2020 a la Junta d’Andalusia entre PP, Ciutadans i Vox, aquest últim a fora el govern, tindrà l’objectiu, entre més, de combatre la immersió lingüística al País Valencià i al Principat. Ho especifica el document que avui han signat les tres forces polítiques i que inclou aquesta exigència que Vox ja duia al programa.

Aquest acord es tradueix en una partida pressupostària de 100.000 euros, que, segons el text acordat, servirà per a subvencionar comunitats andaluses que hi ha fora d’Andalusia i activitats culturals que duen a terme i també per a ‘pal·liar els problemes que originen en els descendents dels membres d’aquestes comunitats els processos d’immersió lingüística’.

Les negociacions entre el govern andalús i Vox s’han mantingut durant sis dies en què el dirigent del partit ultradretà, Santiago Abascal, ha pressionat PP i Ciutadans per aconseguir un acord i retirar l’esmena que hauria tombat els comptes.

En l’acord final hi ha més mesures imposades per Vox. S’ha pactat l’eliminació de la transversalitat de gènere, un pla d’infrastructures judicials i un acord per a crear un òrgan que coordini les forces de seguretat per al seguiment de la immigració il·legal. També s’ha acordat d’instaurar un telèfon d’atenció a la víctima de ‘violència intrafamiliar‘, el terme que substituirà ‘violència de gènere‘, i limitar les accions de la memòria històrica a fer actuacions en fosses i el banc d’ADN.